《捕虎行》
宋代·汪襄

西山春暮繁草木，红白花开映岩谷。
朝来猛虎忽留踪，猎人挟刃争驱逐。
坡平草软筋力健，目光两镜照林麓。
吻牙狐兔何足噬，要向川原饱人肉。
猎夫鼓勇欲生擒，失利宁虞伤手足。
我令壮士八九辈，袒裼而往敢退缩。
持戈踊跃皆直前，不顾爪牙加觝触。
於菟怒斗力已困，白刃纷然刺其腹。
不施陷阱设罗网，须臾俄闻就缚束。
未逾半昼捷书来，抚掌惊嗟大神速。
百夫肩舁向城市，塞巷填街争纵目。
皆云古昔未曾有，不比春山得麋鹿。
斑皮爱护输郡府，肝胆珍奇竞收蓄。
吾闻兽之猛者莫如虎，摇尾磨牙肆其毒。
一旦力尽势已穷，血膋反以饷僮仆。
乃知刚狠不足恃，仁若驺虞才可录。
虎兮虎兮，曷为出哉，
深出穷谷可以隐而不隐，岂以夫皮为之灾。
官有壮士长戟可以捕取尔，尔其亟去无复来。
大江虽深亦可渡，纵横勿碍行人路。

作者简介：徽州绩溪人，字公弼。汪奕弟。初在太学为教谕。会内舍三试不中，自陈愿得退舍，梁师成强之不就。及登进士，师成欲荐任馆职，又力辞，师成寝怒。授南陵主簿，秩满，改宣教郎。